Diari Oficial de la Generalitat Valenciana


Sumari del DOGV 2907, del 13-01-1997 (1997/891938)

RESOLUCIÓ de 29 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2907

Data del DOGV
:   13-01-1997

Secció del DOGV
:   ALTRES DISPOSICIONS

Número del document
:   1997/891938


Data del document
:   29-04-1996

Organisme emissor
:   Conselleria d'Agricultura i Medi Ambient

Tipus de document
:   Resolució

RESOLUCIÓ de 29 d'abril de 1996, de la directora general de Qualitat Ambiental, de la Conselleria d'Agricultura i Medi Ambient, per la qual fa pública la següent declaració d'impacte ambiental.  
Vist l'expedient 157/94-AIA sobre una planta mòbil de tractament i recuperació de residus d'hidrocarburs, promogut per Tradebe, SA, amb domicili social al polígon Ibarzaharra, P. 9 i 10, 48058 Trapagarán (Vizcaya).  
Vist que l'objecte de l'activitat consisteix en el tractament per centrifugació i inertització de residus d'hidrocarburs com ara cru, fuel, slop-oil, gasoli, etc., que es troben en tancs d'emmagatzemament, tot això per mitjà d'una planta mòbil.  
Vist que, en data 8 de març de 1994, el promotor va remetre a aquesta Direcció General la documentació corresponent al projecte tècnic i al projecte d'explotació.  
Vist que, en data 13 de maig de 1994, es va enviar un fax al promotor indicant-li que l'activitat estava sotmesa a avaluació d'impacte ambiental, per la qual cosa calia l'estudi d'impacte ambiental i la seua exposició pública. També se li va adjuntar una còpia del reglament que desplega la Llei 2/1989, de 3 de març, d'Impacte Ambiental,   
Vist que, en data 19 d'abril de 1995, el promotor va remetre l'estudi d'impacte ambiental.  
Vist que, en data 11 de maig de 1995, es va consultar els següents organismes:  
- Servei de Residus i Contaminació, pertanyent a aquesta Direcció General.   
- Servei Territorial de Medi Ambient de València.  
- Servei Territorial de Medi Ambient de Castelló.  
- Servei Territorial de Medi Ambient d'Alacant.  
- Servei de Protecció Civil i Coordinació de Comunicacions, pertanyent a la Conselleria d'Administració Pública.  
Així mateix, en data 20 de juliol de 1995, es va efectuar una consulta al Servei de Planificació dels Recursos Hidrològics, pertanyent a aquesta Direcció General.  
Vist que, en data 26 de juny de 1995, el Servei de Protecció Civil i Coordinació de Comunicacions va remetre un informe, com a resposta a la consulta efectuada. A continuació es transcriu íntegrament:  
«Aquest informe sobre riscos s'ha basat en la probable ubicació de la planta mòbil a les instal·lacions de BP Oil, al polígon del Serrallo del municipi de Castelló, com s'indica en el projecte.   
Les dites instal·lacions se situen a la marjal inundable que s'estén al sud de la ciutat de Castelló. Aquesta marjal va ser dessecada a finals dels anys 60 i es va construir una xarxa de drenatge artificial que bomba l'excés d'aigua cap al mar, si bé davant precipitacions d'intensitat horària elevada pot ser insuficient.  
La factoria de BP Oil té el seu propi sistema de drenatge i no hi ha problemes greus d'inundabilitat, a pesar que algunes zones se situen, fins i tot, en cotes sota els 0 metres sobre el nivell del mar. A més, el risc d'inundacions està considerat i analitzat tant en el pla d'emergència interior com en l'exterior, per la qual cosa s'han pres en compte les mesures preventives oportunes.  
Per tant, per part d'aquest servei no hi ha cap objecció per a la ubicació de la planta mòbil en les instal·lacions de la dita refineria.»  
Vist que, en data 23 d'agost, el Servei Territorial de Medi Ambient de Castelló va remetre un informe com a resposta a la consulta efectuada. A continuació se'n reflecteix el contingut:  
"... després d'examinar la documentació remesa, cal destacar els següents aspectes ambientals:  
1. L'àmbit de treball de la planta mòbil es circumscriu a un àrea indeterminada dins del complex industrial de la refineria de BP Oil a Castelló de la Plana.  
2. El substrat en què s'instal·larà la planta està constituït per sediments holocens llimosos de rebliment de l'antiga albufera, que descansen sobre materials detrítics d'edat plistocena (graves, argiles i llims) que presenten una permeabilitat variable (estimativament mitjana/alta).  
3. Des del punt de vista hidrogeològic, aquests materials constitueixen l'aqüífer quaternari de la Plana de Castelló, situant-se el seu nivell freàtic a escassos metres de profunditat. En conseqüència, la vulnerabilitat de les aigües subterrànies enfront de la contaminació és elevada en aquest sector.  
4. El drenatge superficial de les aigües de vessament es canalitza per les obres de fàbrica executades a aquest efecte en el complex industrial, i no hi ha altres elements naturals de drenatge d'entitat significativa.  
5. L'àrea de l'entorn del complex industrial està ocupada principalment per cultius de cítrics i terrenys amb vegetació arbustiva i arvense de la zona de marjals.  
6. Segons el projecte, els residus que s'han de tractar són d'hidrocarburs procedents de tancs d'emmagatzemament de cru, fuel, slop-oil, gasoli, bassetes, API, etc., que configuren una mescla d'hidrocarburs-aigua-sediments.  
7. El procés consisteix bàsicament a separar aquestes tres fases i se n'obtenen hidrocarburs recuperats, aigua separada i fang final.  
8. La superfície d'ocupació de la planta mòbil s'estima en uns 200 metres quadrats.  
9. Els efluents a l'atmosfera derivats del funcionament de la planta es consideren poc significatius i destaquen únicament els gasos generats en el procés d'inertització de fangs, que segons l'estudi d'impacte ambiental són recollits i tractats en un rentador de gasos, encara que aquest element no s'observa en els plànols del projecte.  
D'acord amb les característiques del projecte i els aspectes ambientals descrits anteriorment, no es preveuen impactes significatius derivats del funcionament de la planta, sempre que es complisquen les següents condicions:  
a) Respecte a la ubicació de la planta  
Tal com es defineix en l'estudi d'impacte ambiental, la planta s'emplaçarà únicament al complex industrial de la refineria de la BP Oil, al polígon industrial del Serrallo a Castelló. Per tant, s'instal·larà en un ambient industrial, on els factors de medi físic han sigut alterats abans de l'esmentat projecte.  
b) Respecte al tipus de residus que ha de tractar la planta  
Abans del seu tractament, s'hauran de caracteritzar els residus en un doble sentit: d'una part, el productor entregarà una fitxa de caracterització al gestor perquè aquest conega la tipologia del residu; posteriorment, el gestor analitzarà aquest residu per poder programar la línia de tractament més adequada.  
c) Respecte a les condicions d'explotació  
Per a evitar que possibles fuites accidentals de la planta mòbil puguen arribar al sòl i contaminar l'aqüífer infrajacent, es recomana la instal·lació de la planta en un àrea impermeabilitzada amb material adequat, de manera que permeta recollir les fuites accidentals sense que es produïsca la contaminació del sòl.  
Així mateix, s'establirà un protocol d'actuació en cas d'accidents o emergències.  
d) Respecte als residus de la planta mòbil  
Els olis, lubrificants i altres residus tòxics i perillosos que es produïsquen pel normal funcionament de la planta hauran de ser tractats segons allò disposat en la legislació vigent sobre RTP per un gestor autoritzat.   
Les aigües separades del procés de tractament hauran de ser analitzades abans del seu abocament a la xarxa d'aigües de la factoria. En qualsevol cas, aquest efluent haurà de complir les condicions d'abocament de la planta o de les ordenances municipals si s'aboquen a la xarxa de clavegueram.  
Els llots obtinguts al final del procés d'inertització seran caracteritzats abans de la seua eliminació. Segons les seues característiques, aquests es depositaran en un abocador controlat o depòsit de seguretat. En qualsevol cas, es realitzaran els assajos d'ecotoxicitat establerts en la legislació vigent (Ordre de 13 d'octubre de 1989). En qualsevol cas, els fangs presentarán, abans de ser eliminats en un abocador, un contingut en humitat inferior al 50%.   
e) Respecte a les mesures de control  
Es disposarà dels mitjans necessaris per a combatre un incendi en les instal·lacions de la planta mòbil.  
Es disposarà d'un llibre de registre dels residus tractats en el qual s'especificarà la procedència, composició, quantitat, operacions de tractament, codi d'identificació i balanç de matèries, que estarà en tot moment a disposició de l'autoritat ambiental.  
Per a evitar possibles emissions contaminants a l'atmosfera, s'instal·larà un rentador de gasos en el procés d'inertització de fangs, tal com s'esmenta en l'estudi d'impacte ambiental. En tot cas, les emissions a l'atmosfera respectaran els límits establerts en la legislació vigent sobre protecció de l'ambient atmosfèric.  
f) Respecte a las mesures de restauració  
Una vegada acabada l'activitat, es desguarniran les instal·lacions de la planta i es revisarà l'estat de l'emplaçament per tal d'esbrinar possibles vessaments o abocaments accidentals no detectats abans, que pogueren causar un perjudici sobre el sòl o els recursos hidrològics, com també altres efectes negatius sobre el medi. En aquest cas, s'adoptaran les mesures restauradores necessàries per a restituir l'espai afectat al seu estat inicial.»  
Vist que, en data 1 de setembre de 1995, el Servei de Residus i Contaminació va remetre un informe com a resposta a la consulta efectuada, en el qual s'indica el següent:  
«Tradebe únicament podrà emplaçar la seua planta de tractament mòbil en empreses les instal·lacions de les quals disposen de tots aquells elements necessaris per a la correcta manipulació i el trasbals dels efluents, i que compten amb capacitat per al tractament de les aigües resultants del procés o bé per al seu emmagatzemament i posterior enviament a una empresa gestora autoritzada.  
La planta mòbil haurà de situar-se dins de les instal·lacions de l'empresa receptora i en un lloc que permeta la total recollida de possibles vessaments.  
Abans de cada operació de tractament, Tradebe haurà de caracteritzar els residus tòxics i perillosos que cal gestionar, i comprovar la possibilitat de tractament en les seues instal·lacions. Així mateix, haurà de sol·licitar autorització a la Conselleria d'Agricultura i Medi Ambient per a cada intervenció que haja de realitzar, detallant el tipus de residu que ha de gestionar, la ubicació de la planta mòbil en un plànol de les instal·lacions receptores i una estimació de la duració del tractament.  
Els llots estabilitzats resultants del procés de tractament s'hauran de caracteritzar d'acord amb l'Ordre de 13 d'octubre de 1989, que estableix els mètodes de caracterització de residus tòxics i perillosos, i la destinació final haurà de ser adequada segons les seues característiques.»  
Vist que ha sigut exposat al públic mitjançant un anunci en el Diari Oficial de la Generalitat Valenciana número 2.553, de data 18 de juliol de 1995, i s'hi ha presentat una al·legació, del Sr. Fernando Rodrigo Cencillo, amb document nacional d'identitat número 70198298, secretari de Salut Laboral i Medi Ambient de la Confederació Sindical de Comissions Obreres del País Valencià, amb domicili a València, plaça de Nàpols i Sicília, 5, segons un certificat de la Conselleria d'Agricultura i Medi Ambient, amb data 11 de setembre de 1995. A continuació es transcriu el contingut de la dita al·legació:  
«Primer  
L'article 15 del reglament que desplega la Llei 2/1989, de 3 de març, d'Impacte Ambiental, estableix que: "L'estudi d'impacte ambiental haurà de ser subscrit per una persona experta en alguna de les diferents matèries que entren en joc en l'entorn ambiental". No obstant això, l'estudi d'impacte ambiental de la planta de tractament mòbil d'hidrocarburs no està subscrit per cap persona experta i es pot observar en la part inferior de la primera pàgina de l'annex I (estudi d'impacte ambiental de la planta mòbil de recuperació d'hidrocarburs) la següent frase: "per a Tradebe, SA, novembre 1994".  
Segon  
En el document Projecte Tècnic, annex V, sobre impacte ambiental, s'afirma: "Atés el caràcter de mobilitat de la planta de tractament, no cal l'estudi d'impacte ambiental". En relació amb aquesta afirmació, es podria ressaltar que l'obligació de realitzar l'estudi d'impacte ambiental està determinat per l'annex de la Llei 2/1989, de 3 de març, d'Impacte Ambiental, en què s'estableix que les instal·lacions d'eliminació de residus tòxics i perillosos estaran subjectes al procediment d'avaluació d'impacte ambiental, però en cap cas no podrà eximir-se de presentar aquest document d'acord amb el caràcter mòbil de la instal·lació.  
Tercer  
En el document Projecte Tècnic s'afirma en el punt 1.2.2: "Serà indispensable per a la ubicació de la planta que l'empresa beneficiària dispose de tots aquells elements necessaris per a la correcta manipulació i el trasbals dels efluents, abans i després del tractament". En aquest sentit, no s'especifica quins seran "els elements necessaris" i tampoc no s'estableix què ocorreria en el cas que l'empresa no disposara dels elements necessaris. D'altra part, en el punt 1.2 s'afirma que serà objecte d'aquest projecte definir les necessitats d'energia, aigua i xarxa de col·lectors per a productes finals.  
Quart  
En el punt 1.3.4, relatiu a la descripció del projecte (Projecte Tècnic), es fa referència a un depòsit pulmó i s'afirma en el punt 3.4.6.9 que aquesta unitat té com a fi el de servir de pulmó de subministrament al mòdul de centrifugació. En aquest sentit, no s'especifiquen les característiques singulars que poguera posseir aquest depòsit per a rebre el qualificatiu de pulmó.  
Cinqué  
En el punt 2.6.6.8, relatiu a la descripció del projecte (Projecte Tècnic) s'afirma que el producte final és no biodegradable, aspecte que contrasta amb la matriu causa efecte realitzada en l'estudi d'impacte ambiental en què la gran majoria dels impactes són qualificats d'insignificants.  
Sisé  
En el document de l'estudi d'impacte ambiental, apartat primer ("Antecedents"), s'especifica el nom de la refineria on se situarà la planta mòbil (BP Oil). En aquest sentit, no resulta comprensible que no s'incloga un plànol de l'empresa amb les possibles ubicacions de la planta mòbil. D'altra part, quan s'afirma en l'apartat d'instal·lacions generals que els llots inertitzats i les aigües brutes aniran al tractament proporcionat pel client, si es coneix aquest, s'haurien d'especificar quins tipus de tractaments per a aigües i llots proporcionarà l'empresa; i en cas contrari, quina seria la destinació final dels residus. En cas que el client no poguera tractar els llots, s'hauria d'especificar a quin abocador homologat es pretén evacuar-los.  
A més, en l'apartat 2.4, sobre destinació de productes finals s'afirma: "Els fangs separats en la centrifugació, una vegada inertitzats i certificades les seues característiques de no-ecotoxicitat es depositen en un abocador controlat". No s'hi especifiquen les mesures que s'adoptarien en cas que el fang no és innocu.  
Seté  
En el punt 3.2 del document d'estudi d'impacte ambiental, relatiu a hidrologia, s'afirma: "No hi ha rius ni aqüífers". En aquest sentit, s'hi hauria d'adjuntar, tal com s'especifica en l'article 9 del reglament: identificació, cens, inventari, quantificació i, si s'escau, cartografia de tots els aspectes ambientals definits en l'article 6. En aquest sentit, no es presenta cap document ni plànol que permeten verificar que aquesta asseveració és certa ("no hi ha rius ni aqüífers"). Addicionalment, en el punt 3.5, referent a vegetació, s'afirma: "no és possible reflectir les comunitats naturals, ja que la planta està situada dins d'una zona industrial qualificada com a improductiva".  
Vuité  
En el document Estudi d'Impacte Ambiental de Planta Mòbil de Recuperació d'Hidrocarburs s'afirma que les dimensions de la planta seran de 200 metres quadrats i 6,5 d'alçària. En el mateix document, en el punt 3.4, relatiu al paisatge, es diu: "ateses les característiques d'aquest treball i de la grandària de la planta, no es farà una valoració exhaustiva del paisatge". En la nostra opinió, qualsevol element susceptible de provocar un impacte sobre el medi ha de ser analitzat en l'estudi d'impacte ambiental. Addicionalment, en el mateix apartat sobre el paisatge, s'afirma: "El concepte qualitat de paisatge està relacionat amb el seu mèrit per a no ser alterat o destruït". D'acord amb aquesta asseveració suposem que la valoració del paisatge que s'hauria d'haver inclòs en aquest punt, s'omet pel "mèrit" inherent a aquest paisatge de no ser alterat o destruït.  
Nové  
En el document Estudi d'Impacte Ambiental de la Planta Mòbil de Recuperació d'Hidrocarburs, punt 3.4, relatiu al paisatge, s'afirma: "La implantació temporal d'una planta mòbil no té cap incidència sobre el paisatge de l'entorn". En aquest sentit, caldria ressaltar que no s'especifica en cap punt de l'estudi aquest caràcter temporal, és a dir, el temps de permanència de la instal·lació en un punt determinat, ni tampoc les possibles ubicacions dins de la refineria.  
Deu  
En el document Estudi d'Impacte Ambiental de la Planta Mòbil de Recuperació d'Hidrocarburs, punt 4, relatiu a efectes sobre el medi, s'estableix que els gasos generats en el procés d'inertització són recollits i enviats a un rentador de gasos. En cap apartat de l'estudi s'especifiquen els gasos que es generaran ni la presència de PCB/PCT en els residus. D'altra part, el rentador de gasos no es visualitza en els plànols que s'hi adjunten ni en la memòria del projecte tècnic.  
Onze  
En l'apartat 4.3 del document Estudi d'Impacte Ambiental de la Planta Mòbil de Recuperació d'Hidrocarburs, referent a contaminació acústica ("soroll"), s'afirma: "El soroll produït és mínim, a més queda mitigat per l'existent a la zona". En relació amb aquest punt, no s'especifica quin nivell sonor generarà aquesta instal·lació i, per tant, la valoració realitzada, "soroll mínim", resulta ambigua i incomprensible. En qualsevol cas, la presència d'altres fonts sonores que generaren nivells sonors més elevats no mitigaria el nivell de soroll generat per la planta mòbil sinó que es produiria un efecte additiu.   
Dotze  
En l'apartat 5.1 del document d'estudi d'impacte ambiental s'enumera com a acció impactant sobre el medi la creació d'ocupació.  
En el mateix apartat, es valora com a acció impactant l'emmagatzemament temporal de llots inertitzats; paradoxalment en cap apartat de l'estudi o projecte s'esmenta aquest emmagatzemament temporal. Per tant, no s'especifica ni com ni a on es realitzarà.   
Tretze  
En la matriu causa efecte es pot observar que en la fase de funcionament de la planta només es generaran efectes insignificants pel que fa a soroll i vibracions, i no es genera cap impacte en el medi atmosfèric, aquàtic ni en el paisatge. La tipologia del residu que s'ha de tractar (hidrocarburs), com també algunes imprecisions del projecte tècnic, ens fa qüestionar que no es produïsca cap impacte en el medi aquàtic, atmosfèric o el paisatge.  
En la matriu causa efecte es pot observar que durant la fase d'emmagatzemament de llots inertitzats només es produiran problemes d'olors, aspecte que no es recull en la memòria (estudi d'impacte ambiental) i, per tant, no es plantegen mesures correctores.  
Pel que fa a la valoració global de la matriu causa efecte, s'observa que tots els impactes que poguera generar aquesta planta mòbil són insignificants o dèbils (només dèbils en cas de funcionament irregular). La perillositat del residu que s'ha de tractar, la seua ecotoxicitat, com també la possibilitat que es produïsca un vessament, no es pot valorar com a impacte insignificant o dèbil. D'altra part, s'afirma que en cas de descontrol físicoquímic del procés (funcionament irregular), només es produiran problemes de sorolls i vibracions i s'obviaran els impactes que es generarien en el medi atmosfèric i el medi aquàtic.  
Catorze  
En el document de síntesi (estudi d'impacte ambiental) s'afirma: "les unitats litològiques estan compostes per rebliments de tipus argilós compactat, i estudiats en origen per a ser impermeables". Aquest aspecte no apareix comentat en la descripció del medi ni tampoc s'hi aporta cap documentació que permeta comprovar aquesta afirmació.  
Per tot allò exposat anteriorment, el projecte presentat hauria de ser rebutjat».   
Vist que, en data 8 de setembre de 1995, es va remetre al promotor, perquè en prenguera coneixement i a l'efecte oportú, una còpia dels informes rebuts. Així mateix, se li va sol·licitar l'ampliació o aclariment sobre els següents punts:  
1) Relació exhaustiva de tots els tipus possibles de residus que pretén tractar.  
2) Explicació més detallada quant al seu significat i funció dels següents termes o frases contingudes en la documentació aportada:   
- Funció del desgasificador.  
- Explicació de: «servir de pulmó» (mòdul 2) de producte al mòdul 3.  
- Desnatador (C.P.I).  
- Significat d'API, slop-oil i bassetes.  
3) Tipus d'emissions atmosfèriques que es produiran durant el funcionament, motiu pel qual es produeixen, com també una caracterització d'aquestes, amb les concentracions i quantificació estimades.  
4) Elaboració d'un pla de seguretat, més detallat i rigorós que el reflectit en la documentació, en el qual es detallen les possibles causes i situacions d'emergència, anomalies o accidents, com també el conjunt de mesures de prevenció i d'actuació davant d'elles.  
Vist que, en data 26 de gener de 1996, el promotor va remetre l'ampliació sol·licitada, que va ser verificada i conformada per aquest servei.  
Vist que, en data 19 d'abril de 1996, atés que tota la documentació remesa venia sense firma i d'acord amb l'article 15 del Decret 162/90, del 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, es va sol·licitar al promotor una còpia de l'estudi d'impacte ambiental subscrit per una persona experta.  
Vist que, en data 29 d'abril de 1996, el promotor va remetre una còpia de l'estudi d'impacte ambiental firmat pel seu autor.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, el projecte d'una planta mòbil de tractament i recuperació de residus d'hidrocarburs, promogut per Tradebe, SA, d'acord amb les previsions de l'estudi d'impacte ambiental i de la seua ampliació, del projecte tècnic i del d'explotació, com també de les condicions i precisions següents:  
1) L'àmbit de treball de Tradebe, SA, es circumscriurà exclusivament al complex industrial de la refineria de B.P. Oil a Castelló, tal com s'especifica en l'apartat primer, "Antecedents", de l'estudi d'impacte ambiental. Així mateix, els residus que podrà tractar seran únicament els indicats en l'apartat 1.3.9.4, "Definició de residus", de la memòria del projecte tècnic, és a dir:  
- Mescles llot/aigua/hidrocarburs.  
- Llots sedimentat en tancs.  
- Mescles aigua/hidrocarburs.  
2) Amb caràcter previ a cada possible actuació, i una vegada caracteritzats els residus que puguen ser objecte de tractament, i comprovada la possibilitat d'aquest amb l'equip de la planta mòbil, Tradebe, SA, haurà de sol·licitar l'autorització a la Conselleria d'Agricultura i Medi Ambient. A aquesta sol·licitud s'acompanyaran les següents dades: origen, quantitat i caracterització del residu que s'ha de tractar, ubicació de les instal·lacions i descripció de la zona, com també dels mitjans complementaris de què disposa l'empresa clienta de Tradebe, SA, (energia, conduccions, xarxa de drenatge, aigua potable, depuració dels efluents que s'hi produïsquen, etc...), relació del personal responsable, duració i eficàcia estimada del tractament, característiques i destinació final prevista per als residus generats en les distintes línies del tractament, mesures de control i de seguretat i higiene.  
3) Tradebe, SA, únicament podrà operar en els casos en què dispose dels elements necessaris per a la manipulació i el trasbals dels efluents generats en el procés i amb capacitat per al seu tractament, o bé per al seu emmagatzemament en condicions adequades i posterior lliurament a un gestor autoritzat.  
4) Tots els residus obtinguts al final del tractament seran caracteritzats i s'efectuaran els assajos d'ecotoxicitat establits en la legislació vigent (Ordre de 13 d'octubre de 1989). D'acord amb els resultats obtinguts, se'ls donarà la destinació adequada, segons la seua catalogació. En cas que siguen residus tòxics o perillosos, es lliuraran a un gestor autoritzat. Aquells que per les seues característiques puguen ser depositats en un abocador no tindran una humitat superior al 50%.  
Durant el temps que transcórrega des de la generació d'aquests residus fins al seu lliurament o destinació final, s'emmagatzemaran en recintes, depòsits o envasos adequats i en una zona segura, convenientment segellats i etiquetats (descripció del producte, lloc en què es va prendre, data i hora de la presa), de manera que no s'hi produïsquen filtracions, abocaments o pudors.  
Així mateix, els canvis d'oli i greixos, residus que precipiten en el rentador de gasos, bateries, filtres o altres residus procedents del funcionament normal dels equips, que puguen catalogar-se com a tòxics i perillosos també es lliuraran a un gestor autoritzat.  
Es complirà totalment el Reial Decret de 20 de juliol de 1988, número 833/1988, de Residus Tòxics i Perillosos i el reglament per a l'execució de la Llei 20/1986, de 14 de maig.  
5) Els equips de la planta se situaran en zones impermeabilitzades i amb els pendents adequats per a recollir possibles fuites o vessaments. Si encara així, es produïra cap contaminació del terreny, es procediria conforme a allò previst en l'apartat 4.2."Vessaments ocasionals" inclòs en l'estudi d'impacte ambiental i en l'ampliació remesa.  
Així mateix, es respectaran les distàncies mínimes respecte a altres instal·lacions existents, exigides per la normativa aplicable sobre seguretat i protecció.  
6) Les emissions de gasos a l'atmosfera compliran en tot moment el Decret 833/1975, de 6 de febrer, pel qual es desplega la Llei 38/1972, de 22 de desembre, de Protecció de l'Ambient Atmosfèric, i altres disposicions legals aplicables a l'activitat sobre contaminació atmosfèrica.  
Queda prohibit qualsevol tipus d'incineració dels residus que s'han de tractar.  
7) Durant l'explotació, i a fi de fer front a possibles anomalies, accidents o situacions d'emergència, se seguiran les mesures proposades en la documentació aportada i la seua ampliació, com també la resta de mesures aplicables sobre seguretat i higiene.  
Així mateix, si ocorreguera alguna d'elles, es farà saber-ho immediatament a la Conselleria d'Agricultura i Medi Ambient.  
8) Respecte a les emissions sonores durant el funcionament, s'atendrà allò indicar per la legislació sectorial aplicable o, si s'escau, per allò regulat en les ordenances municipals.  
9) Una vegada finalitzades totes les labors de tractament, i desmuntat l'equip, es deixarà la zona on ha sigut instal·lat, en el mateix estat en què es trobava inicialment i, si cal, se'n farà una completa restauració i neteja.  
10) Qualsevol altra condició imposada pel Servei de Residus i Contaminació d'aquesta Conselleria, en la corresponent sol·licitud de gestor de residus tòxics i perillosos.   
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici d'utilitzar els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 29 d'abril de 1996.- La directora general de Qualitat Ambiental: Gloria Arnandis Boix.